Njemački je Bild, zabrinut za perspektivu njemačkih reprezentativaca Mesuta Özila i Samija Khedire, sumirao napise španjolskih medija o posljedicama krize u redovima madridskog Reala...

U broju od utorka najtiražniji njemački i europski dnevnik izvještava da je Özil u ponedjeljak trenirao s nogometašima Realove druge momčadi, da je pao u nemilost trenera Josea Mourinha i da se Portugalac, počevši od današnjeg dvoboja Lige prvaka protiv Manchester Cityja na Santiago Bernabeuu, odlučio osloniti na Luku Modrića kao nositelja igre španjolskih prvaka.

Prenosi Bild također da pritisak nije samo na Özilu, već i na Mourinhu: ugledni španjolski dnevnik El Pais objavio je izjavu neimenovanog Realova nogometaša koji tvrdi da "igrači ne razumiju Mourinhove zahtjeve i ne znaju gdje moraju stajati na travnjaku", kao i informaciju da su iz kluba Portugalcu zaprijetili otkazom izgubi li danas od Cityja.